ନୂଆଦିଲ୍ଲୀ ୨/୦୭ଃ ଦେଶରେ ଦୈନିକ କରୋନା ସଂକ୍ରମଣରେ ଲଗାତାର ହ୍ରାସ ଘଟୁଥିବା ଦେଖିବାକୁ ମିଳିଛି। ଏପ୍ରିଲ-ମେ ମାସରେ ତାଣ୍ଡବ ରଚିଥିବା କରୋନା ଭୂତାଣୁର ଦ୍ବିତୀୟ ଲହର ଧିମା ପଡ଼ିଛି। ଏହାକୁ ନେଇ କେନ୍ଦ୍ର ସରକାରଙ୍କ ସୂଚନା ଦେଶବାସୀଙ୍କୁ ଆଶ୍ବସ୍ତି ଦେଇଛି। ଦେଶରେ ସକ୍ରିୟ ସଂକ୍ରମିତ ମାମଲାରେ ୮୬ ପ୍ରତିଶତ ହ୍ରାସ ଘଟିଛି । ଏହା ସହ ସୁସ୍ଥ ହାର ବୃଦ୍ଧି ପାଇଥିବା ନେଇ କେନ୍ଦ୍ର ସ୍ବାସ୍ଥ୍ୟ ମନ୍ତ୍ରାଳୟ ପକ୍ଷରୁ ସୂଚନା ମିଳିଛି।
ଏହା ବ୍ୟତୀତ କରୋନା ଟିକାକରଣ ଉପରେ ପ୍ରତିକ୍ରିୟା ଦେଇ ସେ କହିଛନ୍ତି, ୭୯ ପ୍ରତିଶତ ସ୍ବାସ୍ଥ୍ୟକର୍ମୀ ଟିକାର ଦୁଇଟି ଡୋଜ୍ ନେଇସାରଛନ୍ତି। ୧୮ରୁ ୪୪ ବର୍ଷ ବୟସର ୧୫.୮ ପ୍ରତିଶତ ବ୍ୟକ୍ତି ଭ୍ୟାକସିନ୍ର ପ୍ରଥମ ଡୋଜ୍ ନେଇଥିବା ବେଳେ ୯୦.୯ ପ୍ରତିଶତ ସମ୍ମୁଖ କରୋନା ଯୋଦ୍ଧାଙ୍କୁ ପ୍ରଥମ ଡୋଜ୍ ଦିଆଯାଇଛି। ଦେଶରେ ଦୈନିକ ସଂକ୍ରମଣକୁ ଦେଖିଲେ ଗତ ୨୪ ଘଣ୍ଟାରେ ୪୬,୬୧୭ ନୂଆ ସଂକ୍ରମିତ ଚିହ୍ନଟ ହୋଇଛନ୍ତି। ଏହା ସହ ୨୪ ଘଣ୍ଟାରେ ୮୫୩ ଜଣଙ୍କ ଜୀବନ ନେଇ କରୋନା ଭୂତାଣୁ। ଏବେ ସୁଦ୍ଧା ଦେଶରେ ୩୪ କୋଟି କରୋନା ଡୋଜ୍ ଦିଆସରିଛି ବୋଲି ଲଭ୍ ଅଗ୍ରଓ୍ବାଲ୍ କହିଛନ୍ତି ।
